
Horror a művészfilmben, művészfilm a horrorban

Esszém fő kérdése a műfaji film és a szerzői film kölcsönhatása. Hipotézisem a műfaji film és a kollektív kulturális jelentések közötti kapcsolaton alapul. Utóbbiakat a populáris kultúrában meghatározóbbnak tekintik, mint az elit kultúrában. Ezeket a jelentéseket archetipikusnak is nevezhetnénk, de az ideológia alkalmasabb kifejezés, mivel azt implikálja, hogy a jelentések konstruáltak, az adott társadalom önmeghatározását rögzítik és aktuális gyakorlatait stabilizálják.
E mintázatot Lars Von Trier Antikrisztus című filmjén keresztül vizsgálom. Nem ez Trier első műfaji kísérlete, de az első olyan, amelyben a rendező a műfaji jegyeket a műfajok által implikált világnézetek vizsgálatára használja. A szubzsáner, amelyet Trier itt megidéz, a természetfeletti vagy démoni horror, amely két ideológiát, illetve azok viszonyát tematizálja.
A legmeghatározóbb ideológiákat metanarratíváknak is nevezhetjük; ezek koherens elméleti rendszerek, egy adott helyen és korban élő társadalom fő kérdéseit megválaszoló elbeszélésen nyugszanak. Amortizálódásuk a posztmodern állapot fő tünete, de nem jelenti teljes érvénytelenedésüket. A kereszténység például nem olyan domináns a világnézetünkben, mint századokkal ezelőtt, de kulturális kódjainkat máig meghatározza. A démonhorrorban transzparens módon vannak jelen keresztény motívumok, amelyeknek révén ezek a filmek – a félelem forrásaként a természetfeletti gonosz létének lehetőségét határozva meg – a természet és a természetfeletti közötti határt tematizálják.
Az Antikrisztus ezt a keresztény jelentést úgy mutatja be, mint ideologikus konstrukciót, amelyet utólag a pszichoanalízis részlegesen dekonstruált. A pszichoanalízis szintén metanarratívának tekinthető, mivel ez az utolsó, széles körben elfogadott elmélet, amely magyarázatot ad a dolgok – különösen az emberi természet – mibenlétére vonatkozóan. Ezenkívül ez az egyetlen olyan elmélet, amely ezt a magyarázó funkciót egy elbeszélésre, a személyiségfejlődés narratívájára alapozva tölti be. Az Antikrisztus főbb jelenetei a nagyobb pszichoanalitikus elméleti irányzatok illusztrációinak tekinthetők, Trier filozofikus kérdésfelvetésének megfelelően; a rendező felhívja a figyelmet a gonoszfogalom konstruáltságára, párhuzamos rendszerekként vetve össze a kereszténységet és a pszichoanalízist. Egyik gondolati rendszerről sem állítja, hogy helytálló vagy téves; kísérletének fő kérdése e fogalmak, kategóriák, ideológiák mesterséges konstruáltságára vonatkozik.



